b'\n_START_ARTICLE_\nFlygende spaghettimonster\n_START_PARAGRAPH_\nDet flygende spaghettimonsteret (etter engelsk the Flying Spaghetti Monster, tidvis forkortet FSM) er guddommen i den amerikanske religionen The Church of the Flying Spaghetti Monster (\xc2\xabKirken Det flyvende spagettimonster\xc2\xbb), ogs\xc3\xa5 kalt Pastafarianism (\xc2\xabpastafarianismen\xc2\xbb). Trosl\xc3\xa6ren ble konstruert i 2005 som en satirisk protest mot utdanningsmyndighetene i Kansas og deres beslutning om \xc3\xa5 la skolene i delstaten undervise i s\xc3\xa5kalt intelligent design og kristen kreasjonisme, som et likestilt alternativ til evolusjonsteorien om artenes opprinnelse og utvikling. \xc2\xabDet flygende spaghettimonsteret\xc2\xbb har siden utviklet seg til et internettfenomen med sp\xc3\xb8kefull religionskritikk i form av vitsetegninger, parodiske slagord og annet.\n_START_SECTION_\nHistorie\n_START_PARAGRAPH_\nI juni 2005 sendte den tidligere fysikkstudenten Bobby Henderson et \xc3\xa5pent brev til utdanningsetaten i Kansas, hvor han presenterte en alternativ teori til \xc2\xabintelligent design\xc2\xbb: universet og alt liv ble opprinnelig skapt av et flygende spaghettimonster. I brevet uttrykker Henderson et \xc3\xb8nske om \xc3\xa5 f\xc3\xa5 sin teori undervist i skolen, side om side med den r\xc3\xa5dende hypotesen i \xc2\xabintelligent design\xc2\xbb, samt \xc2\xablogiske slutninger fra observerte bevis\xc2\xbb, og p\xc3\xa5peker at han h\xc3\xa5per han slipper \xc3\xa5 g\xc3\xa5 rettens vei.\n_START_SECTION_\nTrosl\xc3\xa6re\n_START_PARAGRAPH_\nEn del av FSM-teorien g\xc3\xa5r ut p\xc3\xa5 at naturkatastrofer som global oppvarming, jordskjelv og orkaner er for\xc3\xa5rsaket av en reduksjon i antallet pirater i verden. Henderson underbygger denne p\xc3\xa5standen med et diagram som illustrerer sammenhengen mellom jordens temperatur og antallet pirater._NEWLINE_Religionen har tiltrukket seg et ukjent antall mer eller mindre seri\xc3\xb8se tilhengere som kaller seg \xc2\xabpastafarier\xc2\xbb (pastafarians; inspirert av rastafari-navnet, med en \xc3\xa5penlys referanse til pasta i det italienske kj\xc3\xb8kken). Pastafariene feirer bestemte helligdager (for eksempel \xc2\xabRamendan\xc2\xbb og \xc2\xabPastover\xc2\xbb) og deltar i forskjellige kulinariske og sj\xc3\xb8r\xc3\xb8verrelaterte aktiviteter._NEWLINE_\xc2\xabPastafarianismen\xc2\xbb (Pastafarianism) beskrives i detalj i flere utgitte evangeliske b\xc3\xb8ker.\n_START_SECTION_\nAnerkjennelse som religion\n_START_PARAGRAPH_\nPastafarianismen er anerkjent som en religion i Nederland og New Zealand, der har kirken ogs\xc3\xa5 vigselsrett._NEWLINE_Det f\xc3\xb8rste paret som inngikk ekteskap i den pastafarianske kirken var Toby Ricketts og Marianna Young, som ble viet av Karen Martyn i New Zealand 16. april 2016._NEWLINE_Kirkesamfunnet er if\xc3\xb8lge en amerikansk domstol \xc3\xa5 anse som en \xc2\xabuekte religion\xc2\xbb i USA.'